Situasie by Bara-hospitaal al ergerChris Hani Baragwanath-hospitaal Foto: Thabiso Makelo, Panoramio (Gelisensieer onder Creative Commons) Dokters en verpleegpersoneel by die Chris Hani Baragwanath-hospitaal in Gauteng moes glo uit hul eie sak opdok om te verseker pasiënte kry iets te ete. Dit nadat dié hospitaal glo die afgelope drie weke sonder voldoende voedselvoorraad sit. Volgens Michele Clarke, die DA se woordvoerder oor gesondheid, kan dokters nie pasiënte met orale medikasie behandel as pasiënte nie geëet het nie. Boonop gaan die hospitaal ook 400 poste kwyt wees omdat tydelike Covid-19-kontrakposte nie hernieu gaan word nie. Die hospitaal se bestuur het ook versuim om diensverskaffers en interns asook oortydtoelae te betaal. Clarke meen indien die departement van gesondheid nie dringend ingryp nie, kan die hospitaal in nog ŉ sogenaamde Life Esidemeni-rampsituasie ontaard. Weens mediese nalatigheid het minstens 144 pasiënte ŉ paar jaar gelede in dié omstrede tragedie gesterf. “Die DA het sedert die begin van die jaar die toenemend desperate toestande by die Chris Hani Baragwanath-hospitaal benadruk, maar daar was geen ingryping deur die Gautengse gesondheidsdepartement óf die Gautengse premier, David Makhura nie.” sê Clark. Die DA beoog om Maandag ŉ oorsigbesoek aan die hospitaal te bring en gaan alle bevindings aan die Menseregtekommissie (MRK) rapporteer. ŉ Dringende klag gaan dan ook by die gesondheidsombudsman ingedien word. Die party het ook geskryf aan die voorsitter van die parlementêre portefeuljekomitee oor gesondheid, dr. Kenneth Jacobs, sowel as die direkteur-generaal (DG) van die departement van gesondheid, Nicholas Crisp, om die situasie as ŉ saak van dringendheid te hanteer. “Nie net word die waardigheid en gesondheid van die pasiënte ernstig aangetas nie, maar die welstand van die hospitaalpersoneel moet ook aandag geniet. “Probleme weens ŉ deurlopende gebrek aan genoeg personeel, terwyl die hospitaal se finansiële wanbestuur aan die misdadige grens, moet gepak word.”